b'\n_START_ARTICLE_\nPeter Vodopivec\n_START_SECTION_\n\xc5\xbdivljenje\n_START_PARAGRAPH_\nRodil se je v dru\xc5\xbeini pravnika in politika Vlada Vodopivca in pravnice ter univerzitetne profesorice Katje Vodopivec, ki sta tedaj slu\xc5\xbebovala v Beogradu. Po kon\xc4\x8dani osnovni \xc5\xa1oli in gimnaziji v Ljubljani, je od leta 1965 \xc5\xa1tudiral zgodovino in sociologijo na Filozofski fakulteti Univerze v Ljubljani in leta 1971 diplomiral. Za diplomsko nalogo je dobil \xc5\xa1tudentsko Pre\xc5\xa1ernovo nagrado. Leta 1978 je kon\xc4\x8dal doktorski \xc5\xa1tudij iz zgodovine, nato pa se je eno leto izpopolnjeval v Franciji. Leta 1982 je bil na \xc5\xa1tudiju v ZDA._NEWLINE_Od konca \xc5\xa1tudija je bil asistent na Oddelku za zgodovino ljubljanske Filozofske fakultete, leta 1979 je bil izvoljen za docenta za ob\xc4\x8do zgodovino 19. stoletja, leta 1985 za izrednega in leta 1990 za rednega profesorja. Leta 1999 je od\xc5\xa1el s fakultete in se kot znanstveni svetnik zaposlil na In\xc5\xa1titutu za novej\xc5\xa1o zgodovino, kjer je delal do upokojitve leta 2012._NEWLINE_Ve\xc4\x8dkrat je bil gostujo\xc4\x8di profesor na tujih univerzah. Dejaven je v strokovnih zdru\xc5\xbeenjih, med drugim je bil urednik Kronike in vrste zbornikov, ki jih je izdala Slovenska matica.\n_START_SECTION_\nDelo\n_START_PARAGRAPH_\nRaziskuje predvsem slovensko zgodovino 19. stoletja, med drugim gospodarsko in socialno zgodovino. Pisal je tudi o problemih zgodovinopisja in med drugim problematiziral ideologizacijo zgodovine v obdobju po drugi svetovni vojni. Objavil je vrsto znanstvenih \xc4\x8dlankov in nekaj monografij, med katerimi izstopa sinteti\xc4\x8dna Od Pohlinove slovnice do samostojne dr\xc5\xbeave\xc2\xa0: Slovenska zgodovina od konca 18. stoletja do konca 20. stoletja, ki je leta 2008 prejela nagrado Klio. Bila je prevedena tudi v nem\xc5\xa1\xc4\x8dino. Za svoje raziskovalno delo je poleg tega leta 2008 prejel avstrijsko nagrado Antona Gindelyja za kulturo in zgodovino srednje, vzhodne in ju\xc5\xbene Evrope,, leta 2010 je bil odlikovan z avstrijskim \xc4\x8dastnim kri\xc5\xbeem za znanost in umetnost I. reda, leta 2014 je dobil nem\xc5\xa1ko medaljo Konstanina Jire\xc4\x8dka za dose\xc5\xbeke pri raziskovanju jugovzhodne Evrope. Junija 2019 je bil izvoljen za izrednega \xc4\x8dlana SAZU._NEWLINE_Med \xc5\xa1tudijem je bil \xc4\x8dlan uredni\xc5\xa1tva Tribune in Radia \xc5\xa0tudent. V obdobju demokratizacije Slovenije v osemdesetih letih 20. stoletja je bil dejaven tudi v politiki. Sodeloval je pri Novi reviji in bil med ustanovitelji Slovenske demokrati\xc4\x8dne zveze.'